CELEX: 32011D0012
Language: el
Date: 2011-01-12 00:00:00
Title: 2011/12/ΕΕ: Απόφαση της Επιτροπής, της 12ης Ιανουαρίου 2011 , η οποία τροποποιεί την απόφαση 2007/134/ΕΚ για την ίδρυση του Ευρωπαϊκού Συμβουλίου Έρευνας

13.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 9/5
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 12ης Ιανουαρίου 2011
   η οποία τροποποιεί την απόφαση 2007/134/ΕΚ για την ίδρυση του Ευρωπαϊκού Συμβουλίου Έρευνας
   (2011/12/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (1), και ιδίως τα άρθρα 2 και 3,
   Έχοντας υπόψη την απόφαση 2006/972/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Ιδέες» με το οποίο τίθεται σε εφαρμογή το 7ο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (2), και ιδίως το άρθρο 4 παράγραφοι 2 και 3,
   Εκτιμώντας τα ακόλουθα:
   
               (1)
            
            
               Το Ευρωπαϊκό Συμβούλιο Έρευνας (ΕΣΕ) ιδρύθηκε με την απόφαση 2007/134/ΕΚ της Επιτροπής (3).
            
         
               (2)
            
            
               Σύμφωνα με το ειδικό πρόγραμμα «Ιδέες», διενεργήθηκε ανεξάρτητη εξέταση των δομών και μηχανισμών του ΕΣΕ, με κριτήρια την επιστημονική αριστεία, την αυτοτέλεια, την αποδοτικότητα και τη διαφάνεια, και με πλήρη συμμετοχή του Επιστημονικού Συμβουλίου. Η επιτροπή εξέτασης εισηγήθηκε ορισμένες προσαρμογές προκειμένου να διασφαλισθεί ένα αποτελεσματικότερο Ευρωπαϊκό Συμβούλιο Έρευνας και μια συνεκτική παρουσίαση των δραστηριοτήτων του ΕΣΕ στους εμπλεκόμενους παράγοντες.
            
         
               (3)
            
            
               Με βάση την εξέταση και συνεκτιμώντας τη φιλοδοξία να καταστεί το ΕΣΕ πλήρως βιώσιμο, η ανακοίνωση της Επιτροπής στο Συμβούλιο και το Ευρωπαϊκό Κοινοβούλιο: «Το Ευρωπαϊκό Συμβούλιο Έρευνας – η πρόκληση της παγκοσμίου κλάσεως αριστείας» (4) θέτει τους στόχους για τη δεύτερη φάση της ανάπτυξης του ΕΣΕ. Η εν λόγω ανακοίνωση περιλαμβάνει σειρά συγκεκριμένων δράσεων για τη βελτίωση της λειτουργίας του ΕΣΕ προκειμένου να εξασφαλιστεί η αποτελεσματική και αποδοτική εφαρμογή του ειδικού προγράμματος «Ιδέες».
            
         
               (4)
            
            
               Με βάση την υπόψη ανακοίνωση, απαιτείται να διασφαλισθεί μια ενιαία, σαφής και διαφανής προοπτική και η απρόσκοπτη σύνδεση μεταξύ της στρατηγικής του ΕΣΕ και της επιχειρησιακής εφαρμογής του, όπου εκφράζονται οι δραστηριότητες τόσο του Εκτελεστικού Οργανισμού του Ευρωπαϊκού Συμβουλίου Έρευνας (ΕΟΕΣΕ), που ιδρύθηκε με την απόφαση 2008/37/ΕΚ της Επιτροπής (5), όσο και του Επιστημονικού Συμβουλίου, και να αναπτυχθεί και να εφαρμοσθεί μια συνεκτική και ολοκληρωμένη επικοινωνιακή στρατηγική.
            
         
               (5)
            
            
               Προκειμένου να αναγνωριστεί η προσωπική δέσμευση των μελών του Επιστημονικού Συμβουλίου και ιδιαίτερα του προέδρου και των αντιπροέδρων, ενδείκνυται η καθιέρωση αμοιβής για την παρουσία τους στις συνεδριάσεις της ολομέλειας του Επιστημονικού Συμβουλίου. Η αμοιβή πρέπει να αντικατοπτρίζει τις αρμοδιότητές τους και να καθορίζεται συγκριτικά με παρόμοιες διατάξεις που ισχύουν σε παρόμοιες οντότητες των κρατών μελών. Ενδείκνυται επίσης να προβλεφθεί η χρηματοδότηση της μόνιμης επιτροπής επιλογής, που είναι επιφορτισμένη με την επιλογή των μελλοντικών μελών του Επιστημονικού Συμβουλίου.
            
         
               (6)
            
            
               Απαιτείται να συνεχισθούν οι ρυθμίσεις για τη στήριξη του προέδρου και των αντιπροέδρων του Επιστημονικού Συμβουλίου σε τοπικό επίπεδο, προσφεύγοντας στον μηχανισμό χρηματοδότησης επιχορηγήσεων «Δράση συντονισμού και στήριξης» του εβδόμου προγράμματος-πλαισίου.
            
         
               (7)
            
            
               Η διάρκεια της θητείας των ιδρυτικών μελών του Επιστημονικού Συμβουλίου λήγει την 1η Φεβρουαρίου 2011 και απαιτείται η σταδιακή ανανέωσή του όπως προβλέπεται στο άρθρο 4 παράγραφος 6 της απόφασης 2007/134/ΕΚ. Η επιλογή των νέων μελών πραγματοποιήθηκε με τη βοήθεια ανεξάρτητης επιτροπής επιλογής και σύμφωνα με τις διατάξεις τοθ άρθρου 4 παράγραφος 4 της απόφασης 2007/134/ΕΚ, συμπεριλαμβανομένης και έκθεσης στο Κοινοβούλιο και στο Συμβούλιο. Η ως άνω επιτροπή διατύπωσε συστάσεις για τη σταδιακή ανανέωση του Επιστημονικού Συμβουλίου, οι οποίες έγιναν δεκτές.
            
         
               (8)
            
            
               Συνεπώς, πρέπει να τροποποιηθεί αναλόγως η απόφαση 2007/134/ΕΚ,
            
         ΑΠΟΦΑΣΙΖΕΙ:
   Άρθρο 1
   Η απόφαση 2007/134/ΕΚ τροποποιείται ως εξής:
   
               1)
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Ίδρυση
               Ιδρύεται, για την περίοδο από τη 2α Φεβρουαρίου 2007 έως τις 31 Δεκεμβρίου 2013, το Ευρωπαϊκό Συμβούλιο Έρευνας με σκοπό την υλοποίηση του ειδικού προγράμματος “Ιδέες”. Το Ευρωπαϊκό Συμβούλιο Έρευνας απαρτίζεται από ένα Επιστημονικό Συμβούλιο και από τον Εκτελεστικό Οργανισμό του Ευρωπαϊκού Συμβουλίου Έρευνας όπως ιδρύθηκε με την απόφαση 2008/37/ΕΚ της Επιτροπής (6).
            
         
               2)
            
            
               Στο άρθρο 3 προστίθεται η ακόλουθη παράγραφος 3:
               «3.   Το Επιστημονικό Συμβούλιο και ο Εκτελεστικός Οργανισμός του Ευρωπαϊκού Συμβουλίου Έρευνας συνεργάζονται για να διασφαλίσουν τη συνεκτική και αποτελεσματική εφαρμογή του ειδικού προγράμματος “Ιδέες” και τη στενή σύνδεση των επιστημονικών και διοικητικών πτυχών των δραστηριοτήτων του ΕΣΕ. Στην εν λόγω συνεργασία συγκαταλέγεται η συνεκτική δημοσιοποίηση των δραστηριοτήτων του ΕΣΕ, μέσω της δημιουργίας κοινού ιστοτόπου που καλύπτει τις διάφορες πτυχές των δραστηριοτήτων του ΕΣΕ.»
            
         
               3)
            
            
               Το άρθρο 4 τροποποιείται ως εξής:
               
                           α)
                        
                        
                           Η παράγραφος 4 αντικαθίσταται από το ακόλουθο κείμενο:
                           «4.   Τα μελλοντικά μέλη διορίζονται από την Επιτροπή βάσει των παραγόντων και των κριτηρίων του παραρτήματος I και κατόπιν ανεξάρτητης και διαφανούς διαδικασίας επιλογής, που καθορίζεται σε συμφωνία με το Επιστημονικό Συμβούλιο, η οποία περιλαμβάνει διαβούλευση με την επιστημονική κοινότητα και υποβολή έκθεσης στο Ευρωπαϊκό Κοινοβούλιο και στο Συμβούλιο. Ο διορισμός των μελλοντικών μελών δημοσιεύεται σύμφωνα με τον κανονισμό (ΕΚ) αριθ. 45/2001. Για τον σκοπό αυτόν μπορεί να συσταθεί μια υψηλού επιπέδου μόνιμη επιτροπή επιλογής από ανεξάρτητους εμπειρογνώμονες, η οποία λειτουργεί ως ομάδα εμπειρογνωμόνων με αμοιβές που καταβάλλονται από τον επιχειρησιακό προϋπολογισμό του ειδικού προγράμματος “Ιδέες”».
                        
                     
                           β)
                        
                        
                           Η παράγραφος 9 απαλείφεται.
                        
                     
         
               4)
            
            
               Το άρθρο 5 τροποποιείται ως εξής:
               
                           α)
                        
                        
                           Η παράγραφος 4 αντικαθίσταται από το ακόλουθο κείμενο:
                           «4.   Το Επιστημονικό Συμβούλιο λογοδοτεί στην Επιτροπή, διατηρεί συνεχή και στενή επαφή με αυτή και με τον Εκτελεστικό Οργανισμό του Ευρωπαϊκού Συμβουλίου Έρευνας, και θεσπίζει κάθε αναγκαία ρύθμιση για το σκοπό αυτό.»
                        
                     
                           β)
                        
                        
                           Η παράγραφος 6 αντικαθίσταται από το ακόλουθο κείμενο:
                           «6.   Η Επιτροπή παρέχει κάθε πληροφορία και συνδρομή αναγκαία για το έργο του Επιστημονικού Συμβουλίου, ώστε αυτό να είναι σε θέση να λειτουργεί υπό συνθήκες αυτοτέλειας και ανεξαρτησίας. Για την παροχή διοικητικής ή συμβουλευτικής στήριξης του προέδρου και των αντιπροέδρων του Επιστημονικού Συμβουλίου σε τοπικό επίπεδο είναι δυνατόν να χρησιμοποιηθεί μια “Δράση συντονισμού και στήριξης” όπως προβλέπεται στο παράρτημα III της απόφασης αριθ. 1982/2006/ΕΚ.»
                        
                     
                           γ)
                        
                        
                           Προστίθεται η ακόλουθη παράγραφος 8:
                           «8.   Το Επιστημονικό Συμβούλιο διαθέτει πρόσβαση σε έγγραφα και δεδομένα που έχει στην κατοχή του ο Εκτελεστικός Οργανισμός του Ευρωπαϊκού Συμβουλίου Έρευνας σύμφωνα με τη διαδικασία που παρατίθεται στο παράρτημα III.»
                        
                     
         
               5)
            
            
               Το άρθρο 6 τροποποιείται ως εξής:
               
                           α)
                        
                        
                           Οι παράγραφοι 3 και 4 αντικαθίστανται από το ακόλουθο κείμενο:
                           «3.   Το Επιστημονικό Συμβούλιο θεσπίζει τον εσωτερικό κανονισμό λειτουργίας του, ο οποίος περιλαμβάνει λεπτομερείς διατάξεις σχετικά με τις εκλογές που προβλέπονται στην παράγραφο 1 του παρόντος άρθρου, καθώς και κώδικα δεοντολογίας για την εμπιστευτικότητα, την αντιμετώπιση δυνητικών συγκρούσεων συμφερόντων και την επεξεργασία δεδομένων προσωπικού χαρακτήρα σύμφωνα με τον κανονισμό (ΕΚ) αριθ. 45/2001.
                           4.   Το Επιστημονικό Συμβούλιο συνέρχεται σε σύνοδο ολομέλειας έως και πέντε φορές το χρόνο όπως απαιτείται για τους σκοπούς του έργου του. Η περίληψη των πρακτικών των συνόδων ολομελείας δημοσιεύεται στον ιστότοπο του ΕΣΕ.»
                        
                     
                           β)
                        
                        
                           Προστίθεται η ακόλουθη παράγραφος 6:
                           «6.   Το Επιστημονικό Συμβούλιο μπορεί να συστήσει, κατόπιν επιλογής μεταξύ των μελών του, μόνιμες επιτροπές, ομάδες εργασίας και άλλες ομάδες για την αντιμετώπιση ειδικών καθηκόντων του Επιστημονικού Συμβουλίου.»
                        
                     
         
               6)
            
            
               Το άρθρο 8 αντικαθίσταται από το ακόλουθο κείμενο:
               «Άρθρο 8
               Αμοιβές και δαπάνες συνεδριάσεων
               1.   Τα μέλη του Επιστημονικού Συμβουλίου αποζημιώνονται για την εκτέλεση των καθηκόντων τους με αμοιβή για τη συμμετοχή τους στις συνόδους ολομελείας του Επιστημονικού Συμβουλίου. Οι αμοιβές, τα οδοιπορικά και οι δαπάνες διαμονής επιβαρύνουν τον επιχειρησιακό προϋπολογισμό που διατίθεται στο ειδικό πρόγραμμα “Ιδέες”. Ο αμοιβές και οι σχετικοί κανόνες εφαρμογής παρατίθενται στο παράρτημα IV.
               2.   Όσον αφορά συνεδριάσεις εκτός των ολομελειών, ο Εκτελεστικός Οργανισμός του Ευρωπαϊκού Συμβουλίου Έρευνας επιστρέφει τα οδοιπορικά και, κατά περίπτωση, τις δαπάνες διαμονής των μελών του Επιστημονικού Συμβουλίου που είναι αναγκαίες για την εκτέλεση των δραστηριοτήτων τους, σύμφωνα με τους κανόνες της Επιτροπής για την αποζημίωση εξωτερικών εμπειρογνωμόνων (7). Με την επιφύλαξη προηγούμενης έγκρισης του Εκτελεστικού Οργανισμού του Ευρωπαϊκού Συμβουλίου Έρευνας, μπορούν επίσης να καλυφθούν τα οδοιπορικά και οι δαπάνες διαμονής που συνδέονται με άλλες συνεδριάσεις, απαραίτητες για την εκτέλεση του έργου του Επιστημονικού Συμβουλίου
            
         
               7)
            
            
               Το παράρτημα II αντικαθίσταται από το παράρτημα της παρούσας απόφασης.
            
         
               8)
            
            
               Προστίθενται τα παραρτήματα III και IV που παρατίθενται στο παράρτημα της παρούσας απόφασης.
            
         Άρθρο 3
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 12 Ιανουαρίου 2011.
      
         
            Για την Επιτροπή
         
         Máire GEOGHEGAN-QUINN
         
            Μέλος της Επιτροπής
         
      
   
   
      (1)  ΕΕ L 412 της 30.12.2006, σ. 1.
   
      (2)  ΕΕ L 400 της 30.12.2006, σ. 243.
   
      (3)  ΕΕ L 57 της 24.2.2007, σ. 14.
   
      (4)  COM(2009) 552 τελικό.
   
      (5)  ΕΕ L 9 της 12.1.2008, σ. 15.
   
      (6)  ΕΕ L 9 της 12.1.2008, σ. 15».
   
      (7)  Απόφαση Ε(2007) 5858 της Επιτροπής.»
   
      ΠΑΡΑΡΤΗΜΑ
      «
            ΠΑΡΑΡΤΗΜΑ II
            
               ΜΕΛΗ ΤΟΥ ΕΠΙΣΤΗΜΟΝΙΚΟΥ ΣΥΜΒΟΥΛΙΟΥ ΤΟΥ ΕΣΕ
            
            
                        Όνομα και Ίδρυμα
                     
                     
                        Λήξη θητείας
                     
                  
                        Claudio BORDIGNON, Επιστημονικό Ινστιτούτο San Raffaele, Μιλάνο
                     
                     
                        1 Φεβρουαρίου 2013
                     
                  
                        Nicholas CANNY, National University of Ireland, Galway
                     
                     
                        31 Δεκεμβρίου 2013
                     
                  
                        Sierd A.P.L. CLOETINGH, Ελεύθερο Πανεπιστήμιο του Άμστερνταμ
                     
                     
                        26 Απριλίου 2013
                     
                  
                        Mathias DEWATRIPONT, Université Libre de Bruxelles
                     
                     
                        1 Φεβρουαρίου 2013
                     
                  
                        Tomasz DIETL, Πολωνική Ακαδημία Επιστημών
                     
                     
                        31 Δεκεμβρίου 2013
                     
                  
                        Daniel DOLEV, Εβραϊκό Πανεπιστήμιο Ιερουσαλήμ
                     
                     
                        31 Δεκεμβρίου 2013
                     
                  
                        Carlos M. DUARTE, Συμβούλιο Επιστημονικής Έρευνας Ισπανίας, Μαγιόρκα
                     
                     
                        26 Απριλίου 2013
                     
                  
                        Daniel ESTEVE, CEA Saclay
                     
                     
                        31 Δεκεμβρίου 2013
                     
                  
                        Pavel EXNER, Doppler Institute, Πράγα
                     
                     
                        31 Δεκεμβρίου 2013
                     
                  
                        Hans-Joachim FREUND, Fritz-Haber-Institute, Βερολίνο
                     
                     
                        1 Φεβρουαρίου 2013
                     
                  
                        Timothy HUNT, London Research Institute
                     
                     
                        31 Δεκεμβρίου 2013
                     
                  
                        Carl-Henrik HELDIN, Ludwig Institute for Cancer Research
                     
                     
                        31 Δεκεμβρίου 2013
                     
                  
                        Norbert KROO, Ουγγρική Ακαδημία Επιστημών
                     
                     
                        1 Φεβρουαρίου 2013
                     
                  
                        Maria Teresa LAGO, Πανεπιστήμιο Porto
                     
                     
                        1 Φεβρουαρίου 2013
                     
                  
                        Henrietta L. MOORE, University of Cambridge
                     
                     
                        26 Απριλίου 2013
                     
                  
                        Helga NOWOTNY, Wissenschaftszentrum, Βιέννη
                     
                     
                        31 Δεκεμβρίου 2013
                     
                  
                        Christiane NÜSSLEIN-VOLHARD, Max-Planck-Institute for Developmental Biology, Tübingen
                     
                     
                        1 Φεβρουαρίου 2013
                     
                  
                        Alain PEYRAUBE, CNRS, Παρίσι
                     
                     
                        31 Δεκεμβρίου 2013
                     
                  
                        Jens R. ROSTRUP-NIELSEN, Haldor Topsoe A/S
                     
                     
                        1 Φεβρουαρίου 2013
                     
                  
                        Mart SAARMA, Πανεπιστήμιο του Ελσίνκι
                     
                     
                        31 Δεκεμβρίου 2013
                     
                  
                        Anna TRAMONTANO, Πανεπιστήμιο Ρώμης La Sapienza
                     
                     
                        31 Δεκεμβρίου 2013
                     
                  
                        Isabelle VERNOS, Centre Regulació Genómica, Βαρκελώνη
                     
                     
                        31 Δεκεμβρίου 2013
                     
                  
         
            ΠΑΡΑΡΤΗΜΑ III
            
               ΠΡΟΣΒΑΣΗ ΣΕ ΕΓΓΡΑΦΑ ΚΑΙ ΔΕΔΟΜΕΝΑ
            
            
               Πρόσβαση σε έγγραφα και δεδομένα
            
            
                        1.
                     
                     
                        Για την εκτέλεση των καθηκόντων που του έχουν ανατεθεί, το Επιστημονικό Συμβούλιο μπορεί να ζητήσει πρόσβαση σε έγγραφα και σε δεδομένα επεξεργασίας που έχει στην κατοχή του ο Εκτελεστικός Οργανισμός του Ευρωπαϊκού Συμβουλίου Έρευνας.
                     
                  
                        2.
                     
                     
                        Πέραν του υλικού στο οποίο έχει δικαίωμα πρόσβασης υπό το καθεστώς που αφορά τη δημόσια πρόσβαση σε έγγραφα (1), ο Εκτελεστικός Οργανισμός του Ευρωπαϊκού Συμβουλίου Έρευνας θέτει στη διάθεση του Επιστημονικού Συμβουλίου τα έγγραφα και δεδομένα που είναι απαραίτητα για την εκτέλεση των καθηκόντων που ανατέθηκαν στο Επιστημονικό Συμβούλιο, στο βαθμό που αυτό γίνεται σύμφωνα με, και εντός των ορίων των υποχρεώσεων εμπιστευτικότητας, ασφάλειας και προστασίας δεδομένων προσωπικού χαρακτήρα, όπως προβλέπεται από τη νομοθεσία της Ευρωπαϊκής Ένωσης.
                     
                  
                        3.
                     
                     
                        Τα μέλη του Επιστημονικού Συμβουλίου χρησιμοποιούν τα εν λόγω έγγραφα και δεδομένα μόνο για τους σκοπούς και τα καθήκοντα για τα οποία διατίθενται και δεσμεύονται από υποχρέωση εμπιστευτικότητας.
                     
                  
                        4.
                     
                     
                        Προβλέπονται κατάλληλα οργανωτικά και τεχνικά μέτρα για τη διασφάλιση της ασφάλειας και της εμπιστευτικότητας της πρόσβασης και της επεξεργασίας, προκειμένου να αποτραπούν τυχόν μη εξουσιοδοτημένη αποκάλυψη ή πρόσβαση, τυχαία ή παράνομη καταστροφή, απώλεια ή αλλοίωση δεδομένων και εγγράφων.
                     
                  
               Πρόσβαση σε δεδομένα προσωπικού χαρακτήρα
            
            
                        5.
                     
                     
                        Κατά την επεξεργασία δεδομένων προσωπικού χαρακτήρα, τα μέλη του Επιστημονικού Συμβουλίου που λαμβάνουν τα εν λόγω δεδομένα προσωπικού χαρακτήρα διασφαλίζουν το επίπεδο προστασίας των δεδομένων προσωπικού χαρακτήρα σύμφωνα με τις διατάξεις του κανονισμού (ΕΚ) αριθ. 45/2001 και της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου (2).
                     
                  
                        6.
                     
                     
                        Τα μέλη του Επιστημονικού Συμβουλίου δεν επεξεργάζονται τα δεδομένα προσωπικού χαρακτήρα με τρόπο ασυμβίβαστο με τους σκοπούς και τα καθήκοντα για τα οποία διαβιβάστηκαν.
                     
                  
                        7.
                     
                     
                        Τα μέλη του Επιστημονικού Συμβουλίου λαμβάνουν τη δέουσα μέριμνα για τη νομιμότητα, την καταλληλότητα, τη συνάφεια, την ακρίβεια, την αναγκαιότητα και τους περιορισμούς από πλευράς χρόνου των δεδομένων προσωπικού χαρακτήρα που συγκεντρώνονται και υποβάλλονται σε επεξεργασία.
                     
                  
               Πληροφορίες
            
            
                        8.
                     
                     
                        Σε περίπτωση που δεν μπορεί να επιτραπεί η πρόσβαση σε έγγραφα και δεδομένα ή η πρόσβαση σε δεδομένα προσωπικού χαρακτήρα, για λόγους προστασίας των δεδομένων προσωπικού χαρακτήρα, εμπιστευτικότητας, ασφάλειας ή δημοσίου συμφέροντος, ο Εκτελεστικός Οργανισμός του Ευρωπαϊκού Συμβουλίου Έρευνας υποβάλλει στο Επιστημονικό Συμβούλιο γραπτή εξήγηση των λόγων για τους οποίους ενδέχεται να μην επιτραπεί η πρόσβαση, καθώς και κάθε σχετική πληροφορία που μπορεί να παράσχει εντός των διατάξεων των κανονισμών.
                     
                  
         
            ΠΑΡΑΡΤΗΜΑ IV
            
               Αμοιβές και κανόνες εφαρμογής για τη συμμετοχή των μελών του Επιστημονικού Συμβουλίου του ΕΣΕ στις συνεδριάσεις της ολομέλειας του Επιστημονικού Συμβουλίου
            
            Οι αμοιβές, τα οδοιπορικά και οι δαπάνες διαμονής για τη συμμετοχή σε πέντε το πολύ συνεδριάσεις της ολομέλειας ετησίως καθορίζονται μέσω μιας ad-hoc επιστολής διορισμού σύμφωνα με τις λεπτομέρειες που αναφέρονται κάτωθι.
            Η συνεδρίαση της ολομέλειας του Επιστημονικού Συμβουλίου διαρκεί καλώς εχόντων των πραγμάτων 1,5 ημέρες.
            Η αμοιβή των μελών του Επιστημονικού Συμβουλίου ανέρχεται σε 2 000 ευρώ για πλήρη συμμετοχή σε συνεδρίαση ολομελείας του Επιστημονικού Συμβουλίου ή σε 1 000 ευρώ για μερική συμμετοχή.
            Οι αμοιβές των αντιπροέδρων του Επιστημονικού Συμβουλίου ανέρχονται σε 3 500 ευρώ για πλήρη συμμετοχή σε συνεδρίαση ολομελείας του Επιστημονικού Συμβουλίου ή σε 1 750 ευρώ για μερική συμμετοχή.
            Η αμοιβή του προέδρου του Επιστημονικού Συμβουλίου ανέρχεται σε 5 000 ευρώ για πλήρη συμμετοχή σε συνεδρίαση ολομελείας του Επιστημονικού Συμβουλίου ή σε 2 500 ευρώ για μερική συμμετοχή.
            Η πληρωμή εγκρίνεται από τον διευθυντή του Εκτελεστικού Οργανισμού του Ευρωπαϊκού Συμβουλίου Έρευνας ή τον δεόντως εξουσιοδοτημένο αναπληρωτή του/της με βάση τον κατάλογο παρόντων που επικυρώνεται από τον πρόεδρο του Επιστημονικού Συμβουλίου και τον διευθυντή του Εκτελεστικού Οργανισμού του Ευρωπαϊκού Συμβουλίου Έρευνας ή από τους δεόντως εξουσιοδοτημένους αναπληρωτές τους. Ο κατάλογος παρόντων αναφέρει εάν η συμμετοχή κάθε μέλους αφορούσε όλη τη διάρκεια της συνεδρίασης (“πλήρης συμμετοχή”) ή όχι (“μερική συμμετοχή”).
         »
      
         (1)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής, ΕΕ L 145 της 31.5.2001, σ. 43.
      
         (2)  ΕΕ L 281 της 23.11.1995, σ. 31.